Predkladacia správa

Fond solidarity Európskej únie (ďalej len „FSEÚ“) je nástroj, ktorého cieľom je prispievať štátom postihnutým prírodnou katastrofou veľkých rozmerov na nápravu vzniknutých škôd. Bezprostredným impulzom pre jeho vznik boli povodne z roku 2002, ktoré zasiahli celú strednú Európu.
Fond solidarity bol oficiálne založený nariadením Rady (ES) č. 2012/2002. Slovenská republika podala žiadosť o prostriedky z tohto fondu 24. januára 2005 listom predsedu vlády SR M. Dzurindu s pripojenou žiadosťou o podporu z FSEÚ na riešenie dôsledkov prírodnej katastrofy, ktorá postihla Vysoké Tatry v novembri 2004.
Podľa návrhu Európskej komisie má byť Slovenskej republike pridelený z FSEÚ grant vo výške 5,67 mil. EUR. V súčasnosti prebieha schvaľovací proces tohto návrhu na úrovni Rady (Rozpočtový výbor Rady) a Európskeho parlamentu.
Komisia a prijímajúci štát uzatvoria  Dohodu pre  vykonávanie rozhodnutia Komisie o udelení dotácie z Fondu solidarity EÚ na financovanie mimoriadnych opatrení v súlade s osobitnými ústavnými, inštitucionálnymi, právnymi alebo finančnými ustanoveniami prijímajúceho štátu a Spoločenstva. Návrh uvedenej dohody je Prílohou č. 2 materiálu a v súčasnosti je predmetom negociácií s EK. Z uznesenia vlády č. 35 z 12. januára 2005, úlohy B.3. vyplýva úloha pripraviť princípy používania Fondu solidarity Európskej únie v podmienkach Slovenskej republiky do 30. júna 2005. V súlade s vyššie uvedeným uznesením vlády SR a listom podpredsedu vlády SR a ministra financií č. MF/18465/05-52 na predsedu vlády SR so žiadosťou o zmenu termínu plnenia tejto úlohy bol uvedený termín upravený na 13. 7. 2005. 
Materiál Postupy a mechanizmus implementácie finančných prostriedkov Fondu solidarity Európskej únie informuje o princípoch použitia prostriedkov z Fondu solidarity EÚ, ktoré je nutné dodržať s cieľom bezproblémového priebehu realizácie tejto pomoci v Slovenskej republike.
Použitím prostriedkov z Fondu solidarity EÚ sa zaoberá Výbor vlády SR pre obnovu a rozvoj Vysokých Tatier, ktorý vo svojej gescii vytvoril pracovnú skupinu, ktorá vypracuje návrh rozdelenia týchto prostriedkov. Výbor následne pripraví návrh rozdelenia pre rokovanie vlády SR.
Predkladaný materiál Princípy používania Fondu solidarity Európskej únie v podmienkach Slovenskej republiky nemá negatívny vplyv na štátny rozpočet, rozpočet obcí a rozpočty vyšších územných celkov. Materiál nebude mať negatívny dopad finančný, ekonomický, environmentálny a ani negatívny vplyv na zamestnanosť.